RÅDETS FORORDNING Nr. 1553/95 af 29. juni 1995 om femte tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Grækenlands tiltrædelse, særlig punkt 11 i protokol nr. 4 om bomuld, senest ændret ved forordning (EF) nr. 2760/94 (1),

under henvisning til Rådets forordning (EØF) nr. 2052/92 af 30. juni 1992 om anden tilpasning af den støtteordning for bomuld, der er indført ved protokol nr. 4 knyttet til akten vedrørende Grækenlands tiltrædelse (2), særlig artikel 5,

under henvisning til forslag fra Kommissionen (3),

under henvisning til udtalelse fra Europa-Parlamentet (4),

under henvisning til udtalelse fra Det Økonomiske og Sociale Udvalg (5), og

ud fra følgende betragtninger:

Resultaterne af gennemgangen af den ordning, der blev indført ved protokol nr. 4 som omhandlet i artikel 5 i forordning (EØF) nr. 2052/92, viser, at det er nødvendigt at tilpasse ordningen;

undersøgelsen af bomuldsdyrkningens betydning for de områder, hvor dyrkningen af denne afgrøde finder sted, viser, at det vil være hensigtsmæssigt at øge produktionen i de områder af Fællesskabet, der er bedst egnede til dyrkningen af bomuld, idet der også må tages hensyn til Fællesskabets behov for bomuldsfibre; af disse årsager bør den maksimale garantimængde forøges;

men for at undgå en udvidelse af produktionen af denne afgrøde i de områder, der er mindre egnede hertil, samt en forøgelse af udgifterne bør målprisen nedsættes proportionalt med forøgelsen af den maksimale garantimængde, og erhvervsbegrænsning af nedsættelsen af støtten i tilfælde af overskridelse af den maksimale garantimængde bør ophæves; ved fastsættelsen af målprisen er det nødvendigt at tage hensyn til den tilpasning til priserne i ecu, der er fastsat i Rådets forordning (EF) nr. 150/95 af 23. januar 1995 om ændring af forordning (EØF) nr. 3813/92 om den regningsenhed og de omregningskurser, der skal anvendes i den fælles landbrugspolitik (6);

af budgetmæssige hensyn og for at skabe lige vilkår for de erhvervsdrivende bør enhver mulighed for at overføre nedsættelsen af støtten til det følgende år ophæves;

den uensartede udvikling i de bomuldsproducerende medlemsstaters produktion har resulteret i, at stabilisatorordningen i visse henseender virker urimeligt; med henblik på at skabe et mere retfærdigt system bør der indføres en bestemmelse om, at støtten i tilfælde af en overskridelse af den maksimale garantimængde nedsættes forholdsmæssigt over for de medlemsstater, der er ansvarlige for overskridelsen; under hensyn til prisniveauet på verdensmarkedet kan nedsættelsen dog begrænses, for så vidt som budgetoverslagene ikke overskrides;

der bør endvidere åbnes mulighed for, at medlemsstater, som er potentielle bomuldsproducenter, kan påbegynde dyrkningen af denne afgrøde, idet der fastsættes et produktionsniveau, som ikke er omfattet af stabilisatorordningen;

støtteordningen til fordel for mindre bomuldsproducenter, som blev indført ved forordning (EØF) nr. 1152/90 (7), har medført en sådan ændring af produktionsstrukturerne, at det opstillede mål ikke er nået; ordningen bør derfor afskaffes ved at ophæve forordning (EØF) nr. 1152/90;

under hensyn til den tørke, som har ramt en af de bomuldsdyrkende medlemsstater med de dertil hørende alvorlige følger for landets producenter, er det af særlig betydning at indføre et mere retfærdigt forvaltningssystem; på baggrund af de øvrige mål, der fremgår af gennemgangen af ovennævnte ordning, bør tilpasningerne tages i anvendelse snarest og støtteordningen til fordel for mindre producenter bør hurtigst muligt afskaffes, for at der ikke længere vil ske en ineffektiv og uønsket anvendelse af fællesskabsmidler; disse foranstaltninger bør derfor i deres helhed finde anvendelse i produktionsåret 1995/96;

andre tilpasninger af den i ovennævnte protokol fastsatte ordning vil måske vise sig nødvendige; der bør derfor indføres en procedure, der gør det muligt for Rådet at tilpasse ordningen -

UDSTEDT FØLGENDE FORORDNING:

Artikel 1

Ved denne forordning tilpasses den ordning for produktionsstøtte for bomuld, der er omhandlet i punkt 3, 8, 9 og 11 i protokol nr. 4, der er knyttet til akten vedrørende Grækenlands tiltrædelse, og tilpasset ved Rådets forordning (EØF) nr. 1964/87 (8).

Artikel 2

Artikel 2 i forordning (EØF) nr. 1964/87 affattes således:

»Artikel 2

1. Der indføres en maksimal garantimængde, for hvilken der kan ydes støtte i henhold til punkt 3 i protokol nr. 4 om bomuld.

Denne mængde fastsættes for hvert produktionsår til 1 031 000 tons ikke-egreneret bomuld.

2. Den maksimale garantimængde fordeles på følgende måde mellem medlemsstaterne (national garantimængde):

>TABELPOSITION>

3. Overskrider den faktiske produktion i et produktionsår den maksimale garantimængde, nedsættes målprisen for dette høstår i den medlemsstat, hvor produktionen overskrider den nationale garantimængde, med en procentdel svarende til halvdelen af den procentdel, hvormed den nationale garantimængde overskrides, jf. dog stk. 4. Nedsættelsen beregnes dels under hensyn til overskridelsen af den maksimale garantimængde, dels proportionalt med forskellen mellem den enkelte medlemsstats faktiske produktion og den nationale garantimængde.

Nedsættelser fastsættes i henhold til artikel 12 i forordning (EØF) nr. 1308/70 (1).

4. Er i et produktionsår

- bestemmelserne i stk. 3 blevet anvendt

- den vægtede gennemsnitspris på verdensmarkedet, som anvendes til at fastsætte støttebeløbet, over 30,2 ECU/kg, og

- de samlede udgifter på budgettet til støtteordningen under 770 mio. ECU, anvendes den i stk. 3 omhandlede forskel på budgettet til at øge støttebeløbet i enhver medlemsstat, hvor den faktiske produktion overstiger den nationale garantimængde.

Det i henhold til foregående stykke forhøjede støttebeløb kan dog ikke overstige

- støttebeløbet beregnet uden hensyn til stk. 3, eller

- støttebeløbet beregnet ved anvendelse af stk. 3 på grundlag af en maksimalgarantimængde på 1 120 000 tons ikke-egreneret bomuld, hvoraf Spaniens nationale garantimængde udgør 270 000 tons og Grækenlands udgør 850 000 tons.

De nærmere bestemmelser for fastsættelsen af støttens forhøjelse og de oplysninger, medlemsstaterne skal give Kommissionen med henblik på fastsættelsen, træffes i henhold til artikel 12 i forordning (EØF) nr. 1308/70.

5. Stk. 3 og 4 finder kun anvendelse på Grækenland og Spanien. Skulle produktionen af ikke-egreneret bomuld i en af de øvrige medlemsstater dog overstige 1 500 tons i produktionsåret, og overstiger den faktiske produktion i Fællesskabet den maksimale garantimængde, nedsættes målprisen i den pågældende medlemsstat med en procentdel svarende til halvdelen af den procentdel, hvormed mængder på 1 500 tons overskrides.

(1) EFT nr. L 146 af 4. 7. 1970, s. 1. Forordningen er senest ændret ved forordning (EF) nr. 3290/94 (EFT nr. L 349 af 31. 12. 1994, s. 105).«

Artikel 3

Punkt 8 i protokol nr. 4 affattes således:

»8. Målprisen fastsættes til 106,30 ECU/100 kg ikke-egreneret bomuld.

Denne pris gælder for bomuld, som

- er af sund og sædvanlig handelskvalitet

- indeholder 10 % vand og 3 % urenheder

- har de egenskaber, der er nødvendige for efter egrenering af opnå 32 % fibre af kvalitet nr. 5 (white middling) og af en længde på 28 mm (1-3/32).«

Artikel 4

Følgende punkt indsættes i protokol nr. 4:

»8a. Producentstøtten ydes kun til virksomheder, som køber ikke-egreneret bomuld til en pris, som mindst svarer til minimumsprisen. Mindsteprisen fastsættes til 100,99 ECU/100 kg ikke-egreneret bomuld for den kvalitet, der er lagt til grund for beregningen af målprisen og ab landbrugsbedriften.«

Artikel 5

I punkt 9, andet afsnit, i protokol nr. 4 udgår litra a).

Artikel 6

Punkt 11 i protokol nr. 4 affattes således:

»11. Kommissionen forelægger senest inden begyndelsen af produktionsåret 1999/2000 Rådet en beretning om, hvordan støtteordningen for bomuld virker. Hvis beretningen viser, at det er nødvendigt, træffer Rådet med kvalificeret flertal på forslag af Kommissionen og efter høring af Europa-Parlamentet afgørelse om eventuelle tilpasninger af ordningen under hensyntagen til erfaringerne med denne ordning og med støtteordningen for planteafgrøder.«

Artikel 7

Forordning (EØF) nr. 1152/90 ophæves med virkning fra den 1. september 1995. Den gælder dog fortsat for ansøgninger om støtte for produktionsåret 1994/95.

Artikel 8

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra produktionsåret 1995/96.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 29. juni 1995.

På Rådets vegne

J. BARROT

Formand

(1) EFT nr. L 294 af 15. 11. 1994, s. 1.

(2) EFT nr. L 215 af 30. 7. 1992, s. 10.

(3) EFT nr. C 94 af 14. 4. 1992, s. 4.

(4) EFT nr. C 151 af 19. 6. 1995.

(5) EFT nr. C 155 af 21. 6. 1995, s. 21.

(6) EFT nr. L 22 af 31. 1. 1995, s. 1.

(7) EFT nr. L 116 af 8. 5. 1990, s. 1. Forordningen er ændret ved forordning (EØF) nr. 2054/92 (EFT nr. L 215 af 30. 7. 1992, s. 13).

(8) EFT nr. L 184 af 3. 7. 1987, s. 14. Forordningen er senest ændret ved forordning (EF) nr. 2760/94 (EFT nr. L 294 af 15. 11. 1994, s. 1).